text: Quant il se furent arréé
   Après ce ont pou sejorné.
   Tant ont li uns l'autre atendu
   Que ensamble sont revenu.
   Lors dist Crompars qu'il loëroit
   Se chascun d'aus s'i acordoit,
   Que il meüssent si à point
   Qu'il venissent là à ce point
   Que rois Marcadigas fu nés.
   Ce seroit li mieudre d'assés ;
   Car trop grant feste celui jour
   Font Espaignol pour leur seignour.
   "Et s'à celui jour li rouvons
   Le don que requerre voulons,
   Ce jour plus tost le nous donroit
   Que un autre jour ne feroit.
   La feste iert, vraiement le sai,
   Tout droit le premier jour de may
   Ce jour fu nés li rois d'Espaigne,
   Tout droit en Cales, en Sartaigne;
   Pieça que j'en sai la nouvele
   Par un marcheänt de Castele
   Qui en ma terre est repairans.
   En mon pays vient tous les ans
   Pour acheter singes et ours
   Et marcheändises plusours."
   "Je lo que le façons ainsi,"
   Dist Melocandis. "Je l'otri;"
   "Aussi faz je", dist Baldigans ;
   "C'est chose bien aferissans."
   PageV01P060
   Leur afaire ont apareillié
   Que n'i ont gaires detriié.
   De leur pays, si com moi samble,
   Murent li troi roy tout ensamble.
   Que vaurroit que je vous diroie
   De leur voie, ne conteroie ?
   Tant firent k'en Espaigne furent
   Et se maintinrent com il durent
   Et com à rois apartenoit.
   Marcadigas trouverent droit,
   Ainsi com ai dit et conté,
   En Espaigne, en une cité
   Qui moult ert noble et bien séant,
   Et a non Sebile la Grant.
   Là ont Marcadigas trouvé
   Le jour de sa nativité.
   Pour ce grant joie et grant baudour
   Ot à Sebile celui jour;
   Car li haut baron dou regné
   Estoient illuec assamblé.
  